|  |
| --- |
| Júní 2021 |
| Framtíðarsýn í geðheilbrigðismálum til 2030 |
| Stjórnarráð Íslands  Heilbrigðisráðuneytið |

Útgefandi:

Heilbrigðisráðuneytið

Júní 2021

hrn@hrn.is

www.stjornarradid.is/raduneytid/heilbrigdisraduneytid

Umbrot og textavinnsla:

Heilbrigðisráðuneytið

©2021 Heilbrigðisráðuneytið

ISBN 978-9935-515-09-4

Efnisyfirlit

[Ávarpsorð Svandísar Svavarsdóttur heilbrigðisráðherra 4](#_Toc74559500)

[Inngangur 6](#_Toc74559501)

[Stefna og aðgerðaáætlun í geðheilbrigðismálum 6](#_Toc74559502)

[Heilbrigðisstefna til ársins 2030 6](#_Toc74559503)

[Lýðheilsustefna til ársins 2030 6](#_Toc74559504)

[Geðheilbrigðisþing 2020: Framtíðarsýn til 2030 6](#_Toc74559505)

[1. Forysta til árangurs 11](#_Toc74559506)

[2. Rétt þjónusta á réttum stað 13](#_Toc74559507)

[3. Fólkið í forgrunni 17](#_Toc74559508)

[4. Virkir notendur 19](#_Toc74559509)

[5. Skilvirk þjónustukaup 21](#_Toc74559510)

[6. Gæði í fyrirrúmi 23](#_Toc74559511)

[7. Hugsað til framtíðar 25](#_Toc74559512)

[8. Framtíðarsýn: Hver verður staðan 2030? 28](#_Toc74559513)

Ávarpsorð Svandísar Svavarsdóttur heilbrigðisráðherra

Geðheilbrigðisvandi er ein stærsta áskorun í heilbrigðismálum samtímans. Hann hefur víðtæk samfélagsleg áhrif og er vaxandi þáttur í efnahagslegri byrði þjóða. Málaflokkurinn er sérstakur að því leyti að hann snertir flesta þætti daglegs lífs fólks. Geðrænir erfiðleikar eru mjög algengir, einn af hverjum fjórum einstaklingum munu upplifa geðheilbrigðisvanda á lífsleiðinni.

Geðheilbrigði þjóða er ekki eingöngu viðfangsefni heilbrigðiskerfisins heldur veltur það ekki hvað síst á öflugu menntakerfi, félagþjónustu og dómsmálakerfi. Í stefnu og aðgerðaáætlun í geðheilbrigðismálum sem í gildi var 2016 til 2020 var lögð rík áhersla á þetta. Í heilbrigðisstefnu til 2030 er sömuleiðis lögð áhersla á að góð samvinna ríki á milli heilbrigðis- og félagsþjónustu þar sem hlutverk og ábyrgð þessara aðila hafa verið vel skilgreind.

Með gríðarlegri vinnu okkar allra höfum við komist á þann stað í dag að geðheilbrigðisþjónustan hefur verið stórefld til þess að mæta betur þörfum fólksins, samvinna innan og á milli kerfa hefur tekið stórstígum framförum og einhugur er meðal ráðherra í ríkisstjórninni að vinna saman að geðheilbrigðismálum.

Fjölmargir tóku þátt í geðheilbrigðisþingi: Framtíðarsýn til 2030 sem haldið var í desember 2020. Augljóst var af áhuganum að dæma að umræðan um geðheilbrigðismál er þörf, vekur áhuga margra og fólk er reiðubúið að taka virkan þátt í mótun stefnu til framtíðar. Afrakstur þingsins og af starfi vinnuhópa þess er kynntur í þessari skýrslu.

Það er einkar ánægjulegt að sjá hversu tær samhljómur var á þinginu og vinnustofunum: Fólk er sammála um að geðheilbrigðismál hafi tekið miklum framförum á síðustu árum, mikilvægi heildaryfirsýnar í málaflokknum og skilvirkrar samvinnu, einhugur er með að halda áfram samstíga á framfarabraut og tileinka sér verkfæri fjórðu iðnbyltingarinnar og vilji allra er til að þátttaka notenda verði öflugri þáttur í geðheilbrigðiskerfinu.

Skýrt kom fram að ein helsta ógnin við þessa framtíðarsýn er uppbrot málaflokksins, að forvarnir og heilbrigðisþjónustustigin og notendur vinni ekki í takt og að ekki sé nægilegt samráð á milli hlutaðeigandi.

Það er alltaf hollt að rýna til gagns og hafa metnað til þess að gera betur. Við höfum náð dýrmætum árangri á örfáum árum og það er ábyrgðarhluti að búa svo í haginn að við getum haldið áfram að ná góðum árangri*.*

Mikilvægt er að leggja áherslu á áframhaldandi samtal og samráð við þjónustuveitendur og haghafa. Við þurfum að halda áfram að byggja upp og samþætta þjónustu vegna geðheilbrigðisvanda. Við þurfum að sjá til þess að fólk fái rétta þjónustu á réttum stað og á réttum tíma. Við þurfum að halda áfram að vinna að því að jafna aðgengi að þjónustu og draga úr hindrunum. Við þurfum að leggja áherslu á gagnreynda og þverfaglega nálgun að geðheilbrigðismálum. Við þurfum að gera hvað við getum til að styðja við góða geðheilsu allra í landinu með áherslu á geðrækt og forvarnir. Geðrækt ætti að vera eðlilegur og sjálfsagður hluti af okkar menningu og samfélagi.

Við stöndum frammi fyrir ýmsum áskorunum en í þeim felast einnig tækifæri til framþróunar. Ein af áskorunum sem við stöndum frammi fyrir er takmarkað framboð af sérfræðingum. Landsráð um mönnun og menntun í heilbrigðisþjónustu hefur tekið til starfa og er því ætlað að vera ráðgefandi fyrir undirbúning ákvarðana á sviði mönnunar og menntunar í heilbrigðisþjónustu. Framþróun í tæknilegum möguleikum gefur okkur kost á að veita þjónustu með nýjum hætti og auka aðgengi fólks að henni.

Framtíðin er björt.

**Svandís Svavarsdóttir heilbrigðisráðherra**

**Reykjavík í júní 2021**

Inngangur

Stefna og aðgerðaáætlun í geðheilbrigðismálum til fjögurra ára sem var samþykkt á Alþingi 2016 var fyrsta heildstæða stefnan í málaflokknum og tók til samþættingu þjónustu sem snýr að geðheilbrigðismálum, eflingu þekkingar og færni þeirra sem að málum koma. Sérstök áhersla var á geðrækt og forvarnir, snemmtækar íhlutanir og sjálfsvígsforvarnir. Einnig var lögð áhersla á að fólki væri ekki mismunað á grundvelli geðheilsu.

Heilbrigðisstefna til ársins 2030 var samþykkt á Alþingi 2019 er leiðarvísir að uppbyggingu á heildstæðu, öflugu og enn betra heilbrigðiskerfi til framtíðar. Leiðarljós stefnunnar er að allt fólk á Íslandi hafi aðgang að öruggri og hagkvæmri heilbrigðisþjónustu. Framtíðarsýnin er að íslensk heilbrigðisþjónusta sé á heimsmælikvarða og lýðheilsustarf með áherslu á heilsueflingu og forvarnir sé hluti af allri þjónustu og þá sérstaklega þjónustu heilsugæslunnar. Áhersla er á að veita örugga, árangursríka og aðgengilega heilbrigðisþjónustu. Heilbrigðisstefnan er aðgengileg á vef stjórnarráðsins. Framtíðarsýninni er nánar lýst með sjö grunnstoðum:

* Forysta til árangurs
* Rétt þjónusta á réttum stað
* Fólkið í forgrunni
* Virkir notendur
* Skilvirk þjónustukaup
* Gæði í fyrirrúmi
* Hugsað til framtíðar

Lýðheilsustefna til ársins 2030 var nýverið samþykkt á Alþingi. Lýðheilsustefnan á sér stoð í heilbrigðisstefnu og leiðarljós hennar er að heilsuefling og forvarnir verði hluti af allri þjónustu innan heilbrigðiskerfisins og viðhaldi þannig og bæti heilbrigði fólks og komi í veg fyrir sjúkdóma eins og kostur er. Áhersla er á að lýðheilsustarf verði markvisst, á heimsmælikvarða og einkennist af þverfaglegu samstarfi heilbrigðisþjónustu, sérstaklega heilsugæslu, og annarra hagaðila á Íslandi með áherslu á heilsueflingu og forvarnir. Framtíðarsýn lýðheilsustefnu tekur einnig mið af lykilstoðunum sjö sem nefndar voru hér fyrir ofan.

## Geðheilbrigðisþing 2020: Framtíðarsýn til 2030

Framtíðarsýn í geðheilbrigðismálum til ársins 2030 fellur einnig að heilbrigðisstefnunni og lykilstoðunum sjö. Í undirbúningsvinnu fyrir geðheilbrigðisþing sem móta ætti framtíðarsýn til 2030 var áhersla lögð á að fá sem víðtækast samráð fagfólks og haghafa. Í ljósi heimsfaraldurs og samkomutakmarkana var ákveðið að halda geðheilbrigðisþingið í tveimur hlutum, ráðstefnu og vinnustofu, með því að nýta fjarfundatækni og samskiptaforrit.

Á fjórða þúsund manns tóku þátt í geðheilbrigðisþingi í beinu streymi þann 9. desember síðastliðinn. Margir tóku virkan þátt í þinginu í gegnum samskiptaforrit og komu á framfæri spurningum og hugleiðingum til fyrirlesara. Upptöku af geðheilbrigðisþingi má finna hér: <https://vimeo.com/488121911>

Svandís Svavarsdóttir heilbrigðisráðherra setti þingið og lagði í ávarpi sínu áherslu á að geðheilbrigðismálin eigi ekki og megi ekki vera jaðarsett í heilbrigðisþjónustunni: „*vegna þess að þetta er málaflokkur sem sannarlega verðskuldar að vera í brennidepli, auðvitað alltaf en ekki síst núna á tímum Covid. Það liggur líka fyrir að geðheilbrigðisvandi er í raun ein stærsta áskorun í heilbrigðismálum samtímans. Ekki bara hér á Íslandi heldur á heimsvísu.“*

Ráðherra hvatti þátttakendur á þinginu áfram, því verkefnið krefðist samstöðu og samvinnu þar sem raddir allra þyrftu að heyrast, fagfólksins og ekki síður notenda þjónustunnar*.* Heilbrigðisráðherra hvatti fólk til að hugsa stórt og vera óhrætt við nýsköpun og frumlega hugsun. „Hugsum til framtíðar. Hvernig viljum við hafa geðheilbrigðismál Íslands árið 2030? Hvaða gildi viljum við hafa að leiðarljósi? Hvað höfum við lært og hvernig ætlum við að nýta okkur það?“

Héðinn Unnsteinsson, formaður Geðhjálpar, brýndi áhorfendur að rýna til gagns í geðheilbrigðismálum og hvatti meðal annars til þess að það yrði gerð heildarúttekt á hugmyndafræði, umfangi og framkvæmd geðheilbrigðisþjónustu á Íslandi. „*Það er mikið ósamræmi í umfangi málaflokksins og þeirra fjármuna sem til hans er varið og það verður einhvern veginn að fara að vinna að því að brúa þetta bil.“*

Sigrún Daníelsdóttir, verkefnastjóri geðræktar hjá Embætti landlæknis fjallaði um geðheilbrigði út frá lýðheilsusjónarmiðum, um mikilvægi geðræktar, forvarna og snemmtæks stuðnings. „*Snemmtæk íhlutun er eitthvað sem við þurfum virkilega að taka til endurskoðunar frá grunni hér á Íslandi*“ í ljósi þess að bið er alls staðar eftir þjónustu.

Karen Geirsdóttir, formaður Hugrúnar geðfræðslufélags, fjallaði um mikilvægi þess að nýta geðfræðslu til þess að efla geðheilbrigði. Verkefni Hugrúnar er að ferðast um land allt til að halda geðfræðslufyrirlestra í framhaldsskólum. „*Það er mikilvægt að veita þessa þjónustu fyrir unga fólkið og sýna þeim hvað stendur til boða.“*

Bóas Valdórsson, sálfræðingur Menntaskólans við Harmahlíð talaði um mikilvægi sálfræðiþjónustu í framhaldsskólum. Hann vísaði til forvarnargildis og með því að hafa lágan þröskuld fyrir þjónustu væri hægt að draga úr líkum á því að fólk þróaði með sér frekari vanda „*og er það bæði til heilla fyrir persónuna og einstaklingana sjálfa sem og dregur úr auknu álagi annars staðar í heilbrigðiskerfinu*.“

Fulltrúar Heilsugæslu höfuðborgarsvæðisins, Ingólfur Sveinn Ingólfsson yfirlæknir í Geðheilsuteymi vestur og Kristbjörg Þórisdóttir sálfræðingur, útskýrðu hvernig þau sjá fyrir sér framtíðina í þrepaskiptri geðheilsugæslu með forystu til árangurs. „*Við viljum að sjálfsögðu horfa til þess að geðheilsugæsla framtíðarinnar sé í raun í takt við það sem við myndum vilja bjóða okkar eigin börnum,“* sagði Kristbjörg. *„Það má líka hugsa til þess að þessi geðheilsugæsla muni vaxa og dafna eins og börnin okkar.“* Þau töluðu um hversu áríðandi það væri að veita rétta þjónustu á réttum stað, hafa virka notendur og teymisvinnu. *„Það er þekkt hérlendis sem erlendis að á hverjum tíma séu 10-20% að glíma við misalvarlegan geðvanda. Það gera um 28-56.000 Íslendinga. Þetta eru háar tölur,“*sagði Ingólfur. Hann benti á að *„í dag er mönnun í fyrstu línu geðheilbrigðisþjónustu ekki næg til þess að veita svona fjölda þjónustu og því viljum við breyta. Númer eitt, tvö og þrjú. Það er aðalboðskapurinn okkar í dag.“* Þau komu með áhugaverð dæmi um hvernig hægt væri að nýta fjórðu iðnbyltinguna til þess að bæta þjónustu, gera hana skilvirkari og koma í veg fyrir biðlista. En til þess að veita bestu þjónustu sem mögulegt er þarf að hlúa að mannauði og setja fólkið í forgrunninn, benti Kristbjörg á.

Berglind Guðmundsdóttir yfirsálfræðingur á Landspítala talaði um að setja notandann í öndvegi því að grundvallarforsenda þess að ná árangri í bata er að fólk séu virkir þátttakendur í eigin gagnreyndri meðferð. Hún benti einnig á nauðsyn þess að aðgengi fólks sé jafnt að þjónustu og að samfella og samhæfing sé á milli þjónustustiga. „*Ég tel afar mikilvægt að við séum með vegvísa og heildarsýn en á sama tíma að við séum dugleg að brjóta niður verkefnið og skilgreina hvern þátt vel svo að við séum líklegri til að ná árangri. Ég fagna því innilega að þetta þing er í gangi núna og ég hef mikla trú á niðurstöðu þess. Ég trúi því að saman getum við á Íslandi, okkar litla landi, búið til geðheilbrigðisstefnu og mótað hana til framtíðar og ég hef mikla trú á því að hún geti orðið framúrskarandi og fyrirmynd annarra þjóða.* “

Þá tók til máls Þórunn Sveinbjörnsdóttir, formaður Landssambands eldri borgara sem setti geðheilbrigðismálin í fallegt samhengi *„Ég get ekki bara hugsað málið út frá eldri borgurum vegna þess að mér finnst að þetta líf okkar sé ein samfella.“* Í erindi sínu sem bar titilinn Með hnút í maganum lagði Þórunn áherslu á stóra samhengið og spurði, *„hniprum við okkur saman með þennan hnút eða vinnum við úr honum?“* Hún hvatti til sjálfboðaliðastarfa, heilbrigðs lífs og jafningjastuðnings.

Erindi Málfríðar Hrefnu Einarsdóttur, formanns Hugarafls, fjallaði um innsæið sem kom af eigin reynslu og var hvatinn að valdeflandi, batahvetjandi og einstaklingsmiðaðri nálgun hennar að starfi sínu nú. Hún vildi að hlúð væri að *„Þessum mannlegu áherslum sem ættu í raun að sjást í allri geðheilbrigðisþjónustu.“*

Pallborðsumræður voru líflegar og gagnlegar. Áhugaverðar spurningar komu frá þátttakendum í gegnum samskiptaforrit og leystu fyrirlesarar vel úr þeim. Fram kom áberandi áhugi, jákvæðni, kjarkur og vilji til samvinnu til að skapa bjartari framtíð í geðheilbrigðismálum þjóðarinnar.

Strax í kjölfar ráðstefnuhluta geðheilbrigðisþingsins fóru fram sjö vinnustofur í sérstökum rafrænum fundarrýmum, en vinnustofurnar endurspegluðu eitt af grunnstoðunum sjö úr heilbrigðistefnunni. Á vinnustofunum unnu þátttakendur að framtíðarsýn með forgangsröðun aðgerðum til þess að ná fram þessari framtíðarsýn. Innan hvers hóps var framkvæmd greining á ógnum og tækifærum á viðkomandi lykilviðfangsefnum. Hópstjórar sendu niðurstöður vinnunnar til heilbrigðisráðuneytisins.

Til þess að gæta að því að raddir þátttakenda heyrðust sem skýrast og án áhrifa ráðuneytisins tóku skipuleggjendur þá ákvörðun að fulltrúar heilbrigðisráðuneytis tækju ekki þátt í vinnustofunum. Þegar heimsfaraldur skall á með tilheyrandi samkomutakmörkunum varð ljóst að ekki væri hægt að hafa viðburðinn eins stóran og opinn og upphaflega var ætlað. Þátttakendur voru 63 talsins og komu frá eftirfarandi stofnunum og samtökum:

|  |  |
| --- | --- |
| Háskólinn á Akureyri  Heilbrigðisstofnun Austurlands  Landspítali  Heilsugæsla höfuðborgarsvæðisins  Velferðarsvið Reykjavíkur  Hlutverkasetur  Rótin  Samband íslenskra sveitarfélaga  Hugarafl  Samband ísl. framhaldsskólanema  Heilbrigðisstofnun Suðurlands  VIRK  Heilbrigðisstofnun Norðurlands  Sjúkrahúsið á Akureyri  Háskóli Íslands  Félagsráðgjafafélag Íslands  Félag íslenskra hjúkrunarfræðinga  Heilbrigðisstofnun Vestfjarða  Klúbburinn Geysir  Heilbrigðisstofnun Suðurnesja  Læknafélag Íslands | Sjúkrahúsið á Akureyri  Sálfræðingafélag Íslands  Janus  Öryrkjabandalag Íslands  SÁÁ  Háskólinn í Reykjavík  Embætti landlæknis  Heilbrigðisstofnun Vesturlands  Rauði krossinn  Umboðsmaður barna  Hlutverkasetur  Félagsmálaráðuneyti  Batamiðstöðin  Bergið  ADHD samtökin  Sjúkratryggingar Íslands  Geðhjálp  Unghugar  Þroskahjálp  Mennamálaráðuneyti |

Til þess að gefa fólki enn meiri tækifæri til þess að koma skoðunum sínum og hugmyndum á framfæri var frá upphafi ákveðið að afurð geðheilbrigðisþings , skýrsla þessi, færi í opið samráð í samráðsgátt stjórnvalda að þinginu loknu.

Undir sömu fyrirsögnum og settar eru fram í heilbrigðisstefnu til ársins 2030 eru hér settar fram tillögur vinnuhópanna að framtíðarsýn í geðheilbrigðismálum með áherslu á árangur, skilvirkni og gæði þjónustunnar.

# Forysta til árangurs

Þessi grunnstoð fjallar um:

* Stjórnun og samhæfingu
* Löggjöf um heilbrigðiskerfið
* Stjórnun og leiðtogahæfileika
* Siðferðileg viðmið og gildismat

Forysta til árangurs vísar til þess að heilbrigðiskerfi geti ekki gegnt hlutverki sínu sem skyldi nema með skilvirku stjórnkerfi og stjórnendum með góða leiðtogahæfileika. Heilbrigðiskerfið þarf að vera vel fjármagnað, vel skipulagt og hlutverk heilbrigðisstofnana skilgreint svo það geti mætt þörfum fólksins. Löggjafinn og stjórnsýsla þurfa að sjá til þess að nauðsynlegar kröfur séu gerðar til menntunar og færni heilbrigðisstarfsfólks og að nauðsynlegar gæða- og öryggiskröfur séu gerðar til stofnana sem veita heilbrigðisþjónustu. Einnig þarf að sjá til þess að þörfin á nýrri tækni og lyfjum sé metin. Stjórnendur og heilbrigðisstarfsfólk þurfa oft að taka erfiðar ákvarðanir sem varða líf og heilsu fólks. Forgangsröðun er hluti af daglegum störfum heilbrigðisstarfsfólks. Forgangsröðun af hálfu stjórnvalda þarf að byggjast á skýrum viðmiðum og siðferðilegum gildum sem öllum eru kunn og ljós þegar erfiðar ákvarðanir eru teknar og um þessi gildi þarf að ríkja almenn sátt.

Helstu tækifæri og ógnanir

Helstu ógnanir að mati hópsins er skortur á reglubundinni þjónustu til að sporna við og koma í veg fyrir bráðavanda. Einnig taldi hópurinn að fjárveitingarvald sé óstöðugt og fari eftir pólitískum áherslum á hverjum tíma. Kjaramál heilbrigðisstarfsmanna geta leitt til atgervisflótta fagstétta sem raskar gæðum, skipulagi og samfellu í þjónustu. Jafnframt ógnar tvöfalt heilbrigðiskerfi þar sem sjálfstætt starfandi fagfólk lýtur ekki sömu lögmálum og fagfólk innan opinbera heilbrigðiskerfisins.

Ýmis tækifæri eru til úrbóta, þar á meðal fjargeðheilbrigðisþjónusta í sinni víðustu merkingu þar sem leitast er við að styðja fagfólk og notendur með viðeigandi tækni í samskiptum og í ráðgjöf til dæmis við teymi annars staðar á landinu. En hópurinn telur að skýra þurfi betur skilin milli þjónustu við börn og fullorðna og tryggja þar samfellu milli þessara kerfa. Mikil tækifæri felast í því að lögbinda þverfaglega nálgun í geðheilbrigðisþjónustunni til að tryggja nægjanlega gagnreyndan fjölbreytileika í meðferðarnálgun sem og samfellu í þjónustu, þar með talið endurhæfingu. Jafnframt þarf að lögbinda samvinnu stofnanna á sviði geðheilbrigðis-, félagsþjónustu og menntamála. Tækifæri felast í því að tryggja sérfræðimenntun fagstétta sem sinna þessum málaflokki á framhalds háskólastigi, sér í lagi með því að auka fjármagn fyrir klíníska þjálfun. Mikilvægt er að tryggja geðvernd inn í alla skóla og auka þarf áherslu á málastjórn í þjónustu við börn og fullorðna með geðheilbrigðisvanda. Að lokum eru mikil tækifæri í því fólgin að frumvarp til laga um samþættingu þjónustu í þágu farsældar barna nái frá vöggu til grafar.

Sýn til framtíðar

* Gera heildstæða úttekt á umfangi og framkvæmd geðheilbrigðisþjónustu á Íslandi.
* Auka samvinnu og samþættingu þjónustu; lögbinda þarf þverfaglega og þverstofnunarlega samvinnu í geðheilbrigðis-, félagsþjónustu og menntakerfi.
* Leggja áherslu á og lögbinda forvarnir og snemmbæra íhlutun sem er grunnur af framtíðargeðheilbrigði einstaklinga.
* Innleiðing og áhersla á notendastýrða þjónustu og efla eigin getu einstaklinga.
* Útvíkka starfssvið og fullnýta sérfræðiþekkingu fagstétta t.d. sérfæðinga í geðhjúkrun.
* Stofna „geðgátt“ svipaða og hjartagátt til að tryggja enn betur þverfaglega nálgun og samvinnu.
* Skerpa skil milli bráðaþjónustu og endurhæfingar og efla endurhæfingu fyrir alla aldurshópa.

Forgangsraðar aðgerðir sem mikilvægt er að mati hópsins að ráðast í á næstu tveimur árum

1. Heildarúttekt á þjónustu til að kanna umfang og framkvæmd geðheilbrigðisþjónustunnar á landsvísu.
2. Geðheilsuteymi fyrir börn í samfélaginu.
3. Áhersla á fjármögnun til snemmtækrar íhlutunar og forvarna til að fyrirbyggja frekari vanda.
4. Geðheilsuteymi fyrir einstaklinga með flókinn fjölþættan, samsettan vanda, svo sem alvarlega langvinna geðsjúkdóma og áfengis- og vímuefnavanda.
5. Lögverndaðir gæðastaðlar í samtalsmeðferð sem þverfaglegt inngrip.
6. Stefna um að tryggja kjör heilbrigðisstarfsmanna til þess að tryggja samfellu í þjónustu og að atgervisflótti verði ekki í fagstéttum sem geri þjónustuna brothætta.

# Rétt þjónusta á réttum stað

Þessi grunnstoð fjallar um:

* Veitingu heilbrigðisþjónustu
* Heilsugæslu sem fyrsta stigs heilbrigðisþjónustu
* Sérfræðiþjónustu utan sjúkrahúsa sem annars stigs heilbrigðisþjónustu
* Sjúkrahúsþjónustu sem þriðja stigs heilbrigðisþjónustu
* Þjónustustýringu og flæði notenda milli þjónustustiga og hvernig stýra megi þjónustu til að tryggja öryggi, hagkvæmni og jafnræði
* Fjarheilbrigðisþjónustu og áhrif hennar á þróun skipulags og uppbyggingu heilbrigðisþjónustu

Skipulag heilbrigðisþjónustu þarf að vera með þeim hætti að það mæti þörfum fólksins í landinu. Heilbrigðisvísindi og heilbrigðistækni taka örum framförum sem gera okkur kleift að mæta þörfum landsmanna betur en áður en kalla jafnframt á sveigjanleika og breytingar á heilbrigðisþjónustu. Breytingarnar hafa meðal annars falist í því að sameina árangursríka þjónustuþætti og þjappa saman færni, kunnáttu og þekkingu frekar en að dreifa kröftum um of. Framþróun í fjarheilbrigðisþjónustu skapar tækifæri til að veita góða heilbrigðiþjónustu um land allt.

Heilsugæsluþjónusta er veitt í öllum heilbrigðisumdæmum og er ætlað að vera fyrsti viðkomustaður fólks í heilbrigðisþjónustu þar sem notendur eiga meðal annars kost á almennum lækningum, hjúkrun, endurhæfingu, heilsuvernd og forvörnum. Annars stigs heilbrigðisþjónusta tekur við þegar þjónustumöguleikar heilsugæslunnar sem fyrsta þjónustustigs eru tæmdir. Heilbrigðisstofnanir landsins veita annars stigs þjónustu og á höfuðborgarsvæðinu er hún að miklu leyti veitt af sérfræðingum á einkareknum starfsstofum. Sjúkratryggingar gegna veigamiklu hlutverki sem kaupandi þjónustunnar fyrir hönd ríkisins. Þriðja stigs heilbrigðisþjónusta er veitt á Landspítala háskólasjúkrahúsi og Sjúkrahúsinu á Akureyri. Háskólasjúkrahús er sú stofnun sem býr yfir mestri færni, kunnáttu og tækni til þess að fást við alvarlega sjúkdóma og tekur við sjúklingum frá öðrum heilbrigðisstofnunum þegar möguleikar þeirra eru tæmdir.

Helstu tækifæri og ógnanir

Meðal helstu ógnana taldi hópurinn vera aukið misrétti í samfélaginu og ólíkt aðgengi að þjónustu, að auki er skortur á félagslegum úrræðum. Þá er hlutverkaskipting milli þjónustustiga óskýr, skortur á straumlínulögun og skýrri verkaskiptingu. Aðföngum er ekki veitt inn í geðheilbrigðiskerfið í samræmi við þá virðingu sem við segjumst bera fyrir þjónustunni og mikilvægi hennar. Takmarkað fjármagn í kerfinu og því er misskipt að mati hópsins. Fjármagni í kerfinu hefur oft verið skipt á grundvelli biðlistamenningar en ekki heildarsýn og forgangsröðunar eða mati á þörfum. Of lítið fjármagn fer í forvarnarstarf í samanburði við það fjármagn sem fer í þjónustuþyngsta hópinn sem veldur því að sveitarfélög hafa takmarkaðri tækifæri til að beita forvörnum og snemmtækri íhlutun. Þetta birtist m.a. í þeirri umfangsmiklu þjónustu sem verið er að veita börnum með geð- og þroskaraskanir en sú þjónusta er gjarnan keypt af einkaaðilum. Verulega skortir á þjónustu við börn með alvarlegar geð- og þroskaraskanir, sem vitað er að munu þurfa mikla þjónustu út ævina. Húsnæðismál stofnana í geðheilbrigðiskerfinu eru í ólestri og telur hópurinn að ein stærsta ógn við geðþjónustu Landspítala sé húsnæðið. Einnig er undirmönnun á öllum stigum heilbrigðisþjónustunnar, þá sér í lagi skortur á sérhæfðu starfsfólki á heilsugæslustöðvunum til að sinna þyngri geðheilbrigðismálum. Þörf er á meiri forvinnu í fyrsta stigs þjónustu þannig að notendum sé vísað í rétt úrræði. Flæðið í kerfinu höktir og biðlistar eru allt of langir. Of mikil sóun er í kerfinu sem einkennist af tvíverknaði, óskilvirkum ferlum, óleystum verkefnum og of löngum biðtíma bæði hjá börnum og fullorðnum. Sóun í kerfum sogar til sín fjármagn og telur hópurinn að beita þurfi gæða- og árangursviðmiðunum við útdeilingu fjármagns.

Helstu tækifæri sem fram komu í greiningu hópsins er að málaflokkurinn geðheilbrigðismál hefur fengið aukna athygli og það er meiri sátt um mikilvægi málaflokksins. Telur hópurinn að minni skömm sé meðal notenda sem þekkja betur rétt sinn og hafa þor til að krefjast hans. Nýta verði tæknilausnir sem viðbót við það kerfi sem fyrir er til að auka fjölbreytileika og sveigjanleika í þjónustunni og byggja með því upp öfluga rafræna geðheilbrigðisþjónustu til að efla þjónustuna, draga úr landafræðilegum áskorunum og draga úr sóun. Mikil tækifæri felast í því að innleiða raunverulegt notendasamráð, þar sem einstaklingar með persónulega reynslu af andlegum áskorunum taka virkan þátt í þróun geðheilbrigðisþjónustunnar frá upphafi, taka jafnframt virkan þátt í veitingu þjónustunnar og árangursmati. Þetta felur meðal annars í sér að ráða einstaklinga með persónulega reynslu til starfa í geðheilbrigðisþjónustu og nýta krafta þeirra til jafns við aðrar fagstéttir. Mikil tækifæri geta falist í því að efla getu Landspítala til að mennta nauðsynlegar fagstéttir til að manna þau úrræði sem verið er að byggja upp um allt land. Auk þess er mikilvægt að koma á þverstofnanalegu samstarfi, til dæmis milli þjónustustiga til að bæta þjónustuna og efla sérhæfingu. Að lokum telur hópurinn mikilvægt að auka samstarfið milli ráðuneyta er hafa með geðheilbrigðismál að gera.

Sýn til framtíðar

* Þarfagreining gerð sem segir til um fjármagnsþörf, mönnunarþörf og hæfnikröfur, húsnæðisþörf, gæðavísa og hvers konar þjónusta þarf að vera í boði á hvaða stigi.
* Öflugur stuðningur við menntun fagstétta til að mæta skorti á fagfólki. Samstarf háskóla, Landspítala og heilsugæslu.
* Samráð/vinnustofa milli þjónustustiga til að skýra verkaskiptingu og ferli notenda gegnum stigin. Stuðst við þarfagreininguna varðandi skiptingu verkefna og aðfanga.
* Samstarfsvettvangur milli heilsugæslu og grunn- og framhaldsskóla verði þróaður/efldur.
* Ungmennum í framhaldsskólum tryggður aðgangur að fagaðilum og jafningjahópum.
* Drög lögð að geðheilsuteymum barna.
* Hefja undirbúning að byggingu geðdeildarbyggingar á Landspítala sem stenst kröfur nútímans.
* Formlegu samstarfi komið á milli sjálfstætt starfandi aðila og ríkisins, með verkaskiptingu.
* Leitað leiða til að tæknilausnir öðlist meiri sess í geðheilbrigðisþjónustunni og félagslega kerfinu. Búa til vinnuhóp sem skoðar leiðir, tækifæri og aðferðir. Nýta tæknina til að koma upplýsingum á framfæri um hvert sé hægt að leita, hvaða leiðir eru í þjónustunni fyrir notendur. Nýta tæknina til að miðla upplýsingum um réttindi notenda. Rafrænir og opnir fundir/fræðsla um endurhæfingarlífeyri, örorkuumsóknir og önnur aðstoð fyrir þau sem takast á við andlegar áskoranir til að komast í gegnum frumskóginn í kerfinu.
* Geðheilsuteymi fyrir fólk með þroskahamlanir.
* Sérhæfð þjónusta fyrir aldraða með geðrænan vanda.
* Auka fjölbreytni í þeim meðferðarúrræðum sem standa notendum þjónustunnar til boða.
* Þróa og innleiða verklag um þátttöku notenda í þjónustunni á öllum stigum – í veitingu þjónustu og í þróun þjónustunnar.
* Víkka út hlutverk heilsueflandi móttaka á heilsugæslum þannig að það nýtist einstaklingum með geðrænan vanda, með áherslu á að koma í veg fyrir þróun alvarlegri einkenna.
* Gagnreynd starfsendurhæfing í boði fyrir alla á öllum þjónustustigum.
* Skýr ferli fyrir samfellda eftirfylgni langvinnra geðheilbrigðisvandamála hjá börnum og fullorðnum.
* Skoða fýsileika þess að leggja niður kröfu um geðsjúkdómagreiningu til að fá aðstoð í kerfinu.

Forgangsraðar aðgerðir sem mikilvægt er að mati hópsins að ráðast í á næstu tveimur árum

1. Þarfagreining geðheilbrigðisþjónustu til að tryggja fjármögnun í samræmi við umfang.
2. Styðja við menntun geðhjúkrunarfræðinga til að mæta skorti á þessum faghópi.
3. Styðja við menntun fagstétta í geðheilbrigðisþjónustu.
4. Vinnustofa milli þjónustustiga til að skýra verkaskiptingu og ferli notenda gegnum stigin. Stuðst við þarfagreininguna varðandi skiptingu verkefna og aðfanga.
5. Hefja undirbúning að byggingu geðdeildarbyggingar á Landspítala sem stenst kröfur nútímans.
6. Skýr ferli fyrir samfellda eftirfylgni langvinnra geðheilbrigðisvandamála hjá börnum og fullorðnum.
7. Leggja drög að geðheilsuteymum barna.
8. Gagnreynd starfsendurhæfing í boði fyrir alla á öllum þjónustustigum.
9. Auka fjölbreytni í þeim meðferðarúrræðum sem standa notendum þjónustunnar til boða.
10. Ráða sálfræðinga í alla framhaldsskóla landsins samhliða því að bjóða upp á aukna netþjónustu.
11. Samstarfsvettvangur milli heilsugæslu og grunn- og framhaldsskóla þróaður/efldur.

# Fólkið í forgrunni

Þessi grunnstoð fjallar um:

* Mannauð og gott og öruggt starfsumhverfi í heilbrigðisþjónustunni
* Mikilvægi þess að tryggja mönnun heilbrigðisþjónustunnar með vel menntuðu, hæfu og áhugasömu starfsfólki

Umbætur í íslenska heilbrigðiskerfinu byggjast á því að vel sé hugað að þeim mannauði sem knýr kerfið áfram. Heilbrigðisþjónusta nútímans er flókin og krefst mikils mannafla og sérþekkingar á mörgum sviðum. Nauðsynlegt er að tryggja nægan fjölda af hæfu starfsfólki og gott starfsumhverfi í heilbrigðisþjónustu þar sem skipulag og hönnun hæfir aðstæðum. Mönnun þarf að vera í samræmi við umfang og eðli þjónustu þannig að tryggja megi sem best gæði þjónustunnar, öryggi sjúklinga og notkun fjármuna.

Helstu tækifæri og ógnanir

Hópurinn taldi helstu ógnanir úr umverfinu vera að það ríkir vantraust á geðheilbrigðiskerfið, stefnan er óskýr og ýmis tækifæri vannýtt.

Hópurinn taldi tækifærin helst felast í því að þjónustan er tilbúin að taka breytingum og aukin aðsókn er í sérnám í geðlækningum og heimilslækningum. Að lokum taldi hópurinn að þjónustan hafi verið efld verulega undanfarið og tækifæri geta falist í því að ráða félagsráðgjafa þar sem heilsugæsluþjónusta er veitt.

Sýn til framtíðar

* Efla heilsugæsluna, efla þverfaglega vinnu þar og skilvirka þjónustu. Búa til einskonar geðheilsugæslu, þar sem hægt er að taka beint á móti einstaklingum og fylgja áfram innan heilsugæslu.
* Efla geðheilsuteymin, fjölga fagfólki í samræmi við þjónustuþörf.
* Húsnæði geðþjónustunnar á Hringbraut mætir ekki þörfum nútímans m.t.t. aðbúnaðar sjúklinga og starfsfólks, sóttvarna, öryggis o.fl. þátta. Það er afar dýrt að breyta því og þess vegna er brýnt að nýtt húsnæði sé hannað sem verði tekið í notkun eigi síðar en 2030. Hið sama gildir raunar um stóran hluta húsnæðisins á Kleppi.
* Launakjör og aðbúnaður verður að vera með þeim hætti að sérhæft starfsfólk sækist eftir að starfa þar og að það sé hvati til að það þrói sig þar í starfi. Einnig þarf að hlúa að starfsfólki sem vinnur við geðheilbrigðisþjónustu, tryggja þarf handleiðslu og möguleika á endurmenntun, óháð fagstéttum.
* Tryggja viðveru sálfræðinga, félagsráðgjafa og iðjuþjálfa í skólum.
* Efla samstarf félags- og heilbrigðisþjónustu, skilgreina hlutverk hvorrar þjónustu fyrir sig betur, efla samvinnu.
* Gera þjónustu vegna alvarlegri geðsjúkdóma og vægari geðvanda skilvirkari, þannig að hægt sé að komast greiðar inn í kerfið. Hægt sé að komast skjótt í viðtal á sinni heilsugæslustöð sem frumgreini vanda og sinni honum eða sendi áfram eftir atvikum og alvarleika.
* Það er erfitt að komast inn í þjónustu VIRK, þjónustan þarf að vera fyrir breiðari hóp en er í dag.
* Að geðheilbrigðisþjónustan nái því að verða skilvirk, snemmtæk og samfelld gæðaþjónusta.
* Að geðheilbrigðisþjónustan nái góðum árangri með því að samræma og meta þörf notenda, þannig að allir sem vinna að heilbrigðismálum vinni saman í átt að betri árangri og jöfnu aðgengi að þjónustu í nærsamfélaginu.

Forgangsraðar aðgerðir sem mikilvægt er að mati hópsins að ráðast í á næstu tveimur árum

1. Hanna og byggja fyrir 2030 nýtt húsnæði fyrir geðþjónustuna sem svarar kalli tímans um aðbúnað einstaklinga í meðferð og aðstandendur, húsnæði þar sem starfsfólk getur sinnt öllum þáttum þjónustunnar betur en hægt er í dag með tilliti til greiningar, meðferðar, öryggis og sóttvarna og þar sem innlagðir sjúklingar hafa einstaklingsherbergi og greiðan aðgang að útisvæði.
2. Efla heilsugæsluna með því að ráða fleiri fagstéttir og mynda öfluga teymisvinnu. Allir eiga að hafa sinn heimilislækni. Því þarf að styrkja sérnám í heimilislækningum.
3. Efla fjarheilbrigðisþjónustu.
4. Efla geðheilsuteymin með því að ráða fleira fólk og fjölga þeim starfsstéttum sem mest vantar til dæmis geðlæknum. Efla teymin með áherslu á geðþjónustu fyrir:
   * + - Jaðarhópa; þá sem eru heimilislausir með flókinn vanda.
       - Fólk með tvígreiningar.
       - Eldri einstaklinga.
       - Fólk með þroskahömlun og fólk með einhverfu sem lenda utan þjónustu, það þarf að ráða þroskaþjálfa til starfa og stofna öflugt geðheilsuteymi fyrir þann hóp.
5. Hlúa þarf að mannauðinum sem vinnur við geðþjónustu með öflugri handleiðslu, kosti á endurmenntun og með því að bæta starfsumhverfið.
6. Skapa þarf fjölbreyttari endurhæfingarúrræði fyrir fólk út á landi þar sem það vantar úrræði, fólk og húsnæði.

# Virkir notendur

Þessi grunnstoð fjallar um:

* Þátttöku notenda og hvernig hægt er að auka heilsulæsi fólks og tryggja að það hafi aðgang að og skilning á upplýsingum sem auðvelda því að taka aukna ábyrgð á eigin heilsu
* Hvernig auðvelda megi fólki að velja þjónustu og stuðning eftir þörfum
* Mikilvægi þess að veitendur heilbrigðisþjónustu skilji þarfir og væntingar fólks og vinni með því að úrlausnum vegna heilsufarsvanda
* Hvernig nýta megi upplýsingatækni og stafrænar lausnir til að veita almenningi upplýsingar, þjónustu og leiðsögn um heilbrigðiskerfið

Mikilvægt er að fólk hafi aðgang að upplýsingum sem geri því kleift að skilja hvaða þættir hafa áhrif á heilsu og vellíðan og hvað það geti gert til þess að hlúa að eigin heilsu. Heilsulæsi er hugtak sem lýsir getu fólks til að skilja og tileinka sér upplýsingar um heilbrigði og heilbrigðisþjónustu þannig að það geti tekið upplýstar ákvarðanir um eigin heilsu. Ólíkir hópar fólks hafa ólíkar þarfir og áríðandi er að taka tillit til þessa. Þetta geta verið þættir eins og aldur, menning, kyn, búseta, fötlun, væntingar og ýmsar aðstæður. Heilbrigðisþjónustan þarf að kanna reynslu og viðhorf notenda til þess að tryggja að þjónustan sé í samræmi við þarfir og væntingar notenda. Notkun á upplýsingatækni fer vaxandi og almenn krafa er gerð um að þau tækifæri sem tæknin býður upp á séu nýtt til þess að auka öryggi sjúklinga, skilvirkni og gæði þjónustunnar. Þessi þróun hefur leitt til þess að notendur heilbrigðisþjónustu eru í auknum mæli upplýstir og virkir þátttakendur í eigin meðferð.

Helstu tækifæri og ógnanir

Samkvæmt greiningu hópsins eru helstu ógnanir þær að notendur hafi ekki sömu sýn og heilbrigðisstarfsmenn á geðheilbrigðismál og að misræmi er í tali og nálgun fagaðila. Einnig telur hópurinn að geðheilbrigðiskerfið sé brotakennt, skortur sé á yfirsýn og boðleiðir langar. Biðlistar eru of langir og fjármagn er ekki í samræmi við umfang málaflokksins. Hópurinn telur mikilvægt að þjónustan falli ekki niður þegar notendur verða 18 ára. Að lokum var talið að meðal ógnana væri hindrun í geðheilbrigðisþjónustunni fyrir þá sem eru með geð- og vímuefnavanda.

Hópurinn telur mikil tækifæri felast í að nýta Heilsuveru sem upplýsingabanka og að notendur geti komið að meðferð án greiningar. Nýta megi fjarheilbrigðisþjónustu, sér í lagi á landsbyggðinni, en persónuleg þjónusta þarf þó að vera til staðar. Ríkuleg tækifæri felast í því að bæta samvinnu kerfa og stytta boðleiðir.

Sýn til framtíðar

* Notandinn er í öndvegi og hann á þess kost að velja þjónustu og meðferð.
* Samfélagslegt viðhorf – svörin liggja ekki bara í einni nálgun
* Lögð er áhersla á heilsu og velsæld í víðu samhengi.
* Heilsugæslan er fyrsti viðkomustaður þjónustu. Heilsugæslan gæti verið miðstöð geðheilbrigðis, þær eru alls staðar. Mikilvægt að hafa þar alla viðeigandi fagaðila, ekki bara lækna og sálfræðinga, heldur einnig aðra fagaðila. Heilsa snýst ekki bara um læknisfræðileg atriði. Mikilvægt að tryggja að þverfagleg samvinna virki. Tryggja þarf vettvang fyrir þetta þverfaglega samstarf.
* Í geðheilsuteymunum eru gerðar einstaklingsáætlanir og málastjórar halda utan um þjónustu við einstakling og tryggja samþætta þjónustu þegar við á, svo sem samþætta heilbrigðisþjónustu, félagsþjónustu og þjónustu virkniúrræða. Málastjórar geta verið talsmenn notenda og fylgt fólki í gegnum þjónustukerfin og stutt við meðferðarheldni og bata.
* Nauðsynlegt er að samþætta félags- og heilbrigðisþjónustu. Það þarf að vera brú á milli félags- og heilbrigðisþjónustu. En vegna trúnaðar getur verið erfitt að miðla þessum upplýsingum. Stytta þarf boðleiðir og tryggja samstarf, hægt er að tryggja samþykki aðila til samvinnu þegar notendur eru hafðir með í ráðum. Víða er gott samstarf milli félagsþjónustu og heilsugæslu og sumir telja að þetta þyrfti að vera eitt kerfi. Erfitt getur verið að tryggja samvinnu varðandi tilkynningar til barnaverndar, þar sem ekki fást upplýsingar um framgang mála eftir að tilkynnt hefur verið um mál. Betra samstarf, formlegt og reglulegt samráð hefur verið víða milli heilsugæslu og félagsþjónustu t.d. í barnaverndarmálum og er það til fyrirmyndar.
* Snemmtæk íhlutun, það eru tækifæri í skólum landsins.
* VIRK er orðið kerfi í kerfinu. Erfitt að komast þar inn og þeir sem þyrftu helst á þjónustunni að halda komast ekki að. Nauðsynlegt er að skoða þetta hlutverk og það hvernig VIRK ákveður hverjum þeir þjóna og hverjum ekki.

Forgangsraðar aðgerðir sem mikilvægt er að mati hópsins að ráðast í á næstu tveimur árum

1. Heilsa byggir ekki einvörðungu á læknisfræðilegri sýn. Val á milli mismunandi hugmyndafræði varðandi bata.
2. Tryggja samvinnu og samfellu á milli heilbrigðisþjónustu, félagsþjónustu og virkniúrræða.
3. Málastjórar.
4. Lágþröskuldaþjónusta, það er greiningar eru ekki skilyrði fyrir þjónustu.
5. Notendafulltrúar í geðheilbrigðisþjónustu.
6. Þróa Heilsuveru áfram.
7. Fjarheilbrigðisþjónusta.

# Skilvirk þjónustukaup

Þessi grunnstoð fjallar um:

* Fjármögnun heilbrigðisþjónustunnar
* Kaup á heilbrigðisþjónustu
* Greiðslur til veitenda heilbrigðisþjónustu

Heilbrigðisþjónusta á Íslandi er að mestu fjármögnuð af fjármunum almennings, það er skattfé. Greiðsluþátttaka sjúklinga mishá eftir því um hvaða þjónustu eða hópa fólks er að ræða. Einnig hafa heilbrigðisstofnanir notið góðs af framlögum einstaklinga og félagasamtaka til kaupa á tækjum og ýmiskonar búnaði. Mikilvægt er að þeim fjármunum er útdeilt í þágu almennings byggist á skýrri sýn sem tryggi að þeim sé varið til þeirrar heilbrigðisþjónustu sem mest þörf er fyrir á hverjum tíma og í samræmi við skynsamlega forgangsröðun og þarfir þeirra sem þurfa á henni að halda.

Helstu tækifæri og ógnanir

Helstu ógnanir við skilvirk þjónustukaup er skortur á heildrænu skipulagi. Einnig er eftirlit ekki nægilega gott og hætta er á að keypt sé þjónusta sem virkar ekki nógu vel. Hópurinn telur einnig að þjónustan sem kerfið býður upp á í dag sé ekki í takt við þarfir allra einstaklinga svo sem þá sem eru með þung geðræn vandamál. Hætta er á að ákveðinn hópur falli milli skips og bryggju. Togstreita er á milli kerfa varðandi ábyrgð sem getur skapað neikvæðan hvata sem fer þá gegn þörfum einstaklingsins. Þá kom fram að færri úrræði eru í boði úti á landi en á höfuðborgarsvæðinu. Stundum er þjónusta úti á landi veitt út frá því hvaða starfsfólki landsbyggðin hefur úr að spila en ekki eftir því hver þörfin er. Að lokum þá er hætta á að notaðar séu aðferðir sem bera ekki árangur og ofþjónustu sem getur verið vont og leitt til lakari árangurs.

Hópurinn taldi tækifæri felast í að hanna rafrænan leiðarvísi um þjónustuna og réttindi, sem beinlínis leiðir notandann í gegnum valmöguleikana. Jafnframt felst tækifæri í því að nýta reynslu notenda með því að hafa þá að störfum innan heilbrigðisþjónustunnar. Mikil tækifæri felast í því að nýta þá þekkingu sem þegar hefur skapast varðandi þjónustukaup innan- og utanlands til dæmis innan Svíþjóðar og Noregs. Mikilvægt er að styrkja og efla eftirlit með kaupum þjónustunnar.

Sýn til framtíðar

* Heilsueflandi samfélag til staðar.
* Stjórnvöld hafa skilað af sér heildrænu skipulagi, skýrri stefnu málaflokksins sem unnin hefur m.a. verið í samvinnu við sveitafélögin og séð til að fjármagn sé veitt samkvæmt því til viðeigandi hlutaðila.
* Allir aðilar/sérfræðingar innan kerfisins/stofnana og félagasamtaka sem málið snertir vinna samkvæmt stefnu málaflokksins því enda hluteigandi aðilar að samkomulaginu. Þetta þýðir að komið hefur verið á fót snemmtæku, skilvirku og samfelldu þverfaglegu samstarfi um geðheilbrigðismál þvert á ráðuneyti og stofnanir samfélagsins og alla aðila sem sinna málaflokknum.
* Þörf notanda þjónustunnar og rödd hans, sama á hvaða aldri hann er, höfð í fyrirrúmi.
* Leiðarvísar varðandi þjónustuna eru til staðar.
* Rétt þjónusta veitt á réttum stað og tíma innan kerfisins. Samráð og samtal er milli kerfa, allra aðila sem koma að málaflokknum og landshluta.
* Að endurhæfingarúrræði séu í þéttu samstarfi til dæmis við annars stigs þjónustu til að létta á henni. Mörg endurhæfingarúrræði eru til og skýra þarf betur aðkomu þeirra inn í málaflokkinn.
* Skipulag geðheilbrigðisþjónustu er skilgreint og komin á góð annars stigs þjónusta út um allt land þannig að börn, ungmenni og fullorðnir með flókinn langtímavanda geta fengið samfellda þverfaglega þjónustu þvert á kerfin og eftirfylgd frá sérfræðingum sem mætir þörfum þeirra.
* Þverfagleg hæfing til staðar á þessu öðru stigi heilbrigðisþjónustunnar sem undanfari endurhæfingar utan sjúkrahúss, þétt meðferð og eftirfylgd er veitt eins lengi og þörf reynist fyrir hana. Skilgreina þarf vel annars stigs þjónustu og samvinnu þvert á stofnanir.
* Ekki hægt að blanda ólíkum þjónustuhópum saman sem krefst að það er til staðar mismunandi þekking í nokkrum geðheilsuteymum. Einnig þarf að skoða að það þarf ekki alltaf að vera sérfræðiþekking í eftirfylgni. Aðrir aðilar gætu tekið við.
* Jafnt aðgengi að þjónustunni. Enginn fellur milli skips og bryggju.
* Klínískar leiðbeiningar, þekking, vísindi og nýsköpun innan- og utanlands nýtt til framfara innan málaflokksins og lægri kostnaðar, svo sem fjarþjónusta og gervigreind. Árangursmat sjálfgefið og nýtt til framfara og að betrumbæta þjónustuna.

Forgangsraðar aðgerðir sem mikilvægt er að mati hópsins að ráðast í á næstu tveimur árum

1. Skýr stefna og skipulag geðheilbrigðisþjónustu í samvinnu við ríkis og sveitarfélög og aðra.
2. Skýr sýn, samfella og jafnt aðgengi að þjónustu – grípa alla.
3. Nýta reynslu og þekkingu erlendis og innanlands varðandi tækniframfarir, fjarþjónustu, gervigreind og t.d. verði boðið upp á aðgang að notkun Heilsuveru við veitingu fjarheilbrigðisþjónustu.
4. Nýta styrkleika fólks og nota valdeflandi hugmyndafræði.

# Gæði í fyrirrúmi

Þessi grunnstoð fjallar um:

* Gæði og öryggi heilbrigðisþjónustunnar
* Þróun gæðavísa sem sýna árangur þjónustunnar
* Gæðaáætlun Embættis landlæknis
* Hvernig auka má kröfur um gæði og öryggi í heilbrigðisþjónustunni

Margvíslegar framfarir í heilbrigðisvísindum hafa gert heilbrigðisþjónustu sífellt betri en jafnframt gert hana flóknari. Gæði og öryggi í heilbrigðisþjónustu eru í vaxandi mæli í brennidepli. Gæði heilbrigðisþjónustu snýr að því að hve miklu leyti þjónustan eykur líkur á bættri heilsu og auknum lífsgæðum sem og að hve miklu leyti hún er veitt í samræmi við bestu þekkingu sem völ er á. Gæði og öryggi haldast í hendur því gæðaþjónusta er veitt þegar hennar er þörf, á öruggan, skilvirkan og árangursríkan hátt þannig að notandi á ekki á hættu að hljóta skaða af meðferð eða annarri þjónustu sem ætlað er að bæta heilsu hans eða lífsgæði. Upplýsingar um gæði og árangur heilbrigðisþjónustu skipta miklu máli á hvaða þjónustustigi sem er óháð því hver veitandi þjónustunnar er. Þessar upplýsingar eiga erindi við notendur heilbrigðisþjónustunnar, veitendur þjónustunnar og ríkið sem kaupanda þjónustu og eftirlitsaðila með henni. Slíkar upplýsingar eru einnig mikilvægur liður í öllu umbótastarfi heilbrigðisþjónustu.

Helstu tækifæri og ógnanir

Meðal ógnana sem fram komu í greiningu hópsins var að gæta þarf að því að vísa fólki ekki á marga staði og á milli kerfa. Biðlistar eru of langir og oft eru þeir orsök þess að fólk er að flakka á milli kerfa. Einnig kom fram að gæta þarf þess að allir sé ekki að gera það sama, efla sérhæfingu á ákveðnum stöðum.

Hópurinn taldi ákveðin tækifæri geta falist í því að hafa lifandi þjónustukannanir í rauntíma. Einnig er mikilvægt að skilgreina hvar þjónustan á að vera, á hvaða heilbrigðisþjónustu stigi og hvort um opinbera eða einkarekna þjónustu er að ræða. Tryggja að þjónusta sé til staðar á öllum tímum. Þá eru mikil tækifæri fólgin í því að kortleggja betur styrk og vanda einstaklinga.

Sýn til framtíðar

* Geðheilbrigðiskerfið vel skilgreint með skýrum ferlum sem tryggja skilvirkni og flæði í samvinnu heilbrigðis-, félags-, mennta-, dómsmála og notenda.
* Gæðavísar, klínískar leiðbeiningar og rafræn miðlæg sjúkraskrá.
* Umbætur húsnæðis í bataferli og endurhæfingu.
* Rafræn geðheilbrigðisþjónusta, kerfið þarf bæði að vera þjónustuvænt og gagnavænt.
* Réttindi notenda, samráð og samvinna við notendur.
* Fjölskyldumiðuð geðheilbrigðisþjónusta, þjónustukannanir fyrir aðstandendur.
* Styttri biðlistar, snemmtæk úrræði og gæðavísar um aðgengi.
* Gæðavísir um mannauð og viðmið í mönnun.
* Fjármagn fari á þá staði þar sem gæðavísar eru virkir.
* Öflugt opið mælaborð yfir alla gæðavísa og yfir öll þjónustustig í rauntíma.
* Skilgreina geðheilbrigði út frá jákvæðri heilsu.

Forgangsraðar aðgerðir sem mikilvægt er að mati hópsins að ráðast í á næstu tveimur árum

1. Skilgreina geðheilbrigði út frá jákvæðri heilsu.
2. Skilgreina og kortleggja heilbrigðiskerfið út frá þeirri skilgreiningu –skýrar línur um hvað á að vera hvar, hver gerir hvað.
3. Öflugt mælaborð gæðavísa sem er opið og sýnir mátt kerfisins.

# Hugsað til framtíðar

Þessi grunnstoð fjallar um:

* Vísindi, menntun og nýsköpun í heilbrigðisþjónustu
* Möguleika Íslands á sviði heilbrigðisvísinda
* Mikilvægi þess að menntun heilbrigðisstétta taki mið af íslenskum aðstæðum
* Að ný tækni, ný lyf og nýsköpun á sviði heilbrigðisþjónustu sé metin og innleidd á kerfisbundinn hátt

Íslensk heilbrigðisþjónusta hefur tekið miklum framförum á undanförnum árum. Mikil og hröð nýsköpun hefur átt sér stað hvort heldur um er að ræða nýja tækni, nýjar meðferðarleiðir eða ný lyf, en við innleiðingu nýmæla þarf að gæta sérstaklega að því að fyrir liggi skýr stefna, forgangsröðun og mat á árangri fyrir sjúklinga og samfélagið í heild. Heilbrigðisvísindasvið Háskóla Íslands hefur það hlutverk að vera leiðandi í kennslu og rannsóknum í heilbrigðisvísindum hér á landi. Landspítali, Sjúkrahúsið á Akureyri og Heilsugæsla höfuðborgarsvæðisins hafa einnig það hlutverkið að stunda rannsóknir í heilbrigðisvísindum enda gegna vísindarannsóknir þýðingarmiklu hlutverki varðandi þróun heilbrigðisþjónustu, menntun heilbrigðisstarfsfólks og því að skapa eftirsóknarvert starfsumhverfi fyrir hæft starfsfólk í öllum heilbrigðisstéttum. En vel menntað heilbrigðisstarfsfólk er hornsteinn árangursríkrar heilbrigðisþjónustu.

Helstu tækifæri og ógnanir

Meðal helstu ógnana taldi hópurinn vera fordómar gagnvart geðrænum erfiðleikum. Einnig skortir nýliðun í stétt geðlækna og fáir sálfræðingar og geðhjúkrunarfræðingar eru á heilsugæslustöðvum. Að lokum var nefnt óstöðug fjárveiting og að mörg úrræðis og félagasamtök starfa með stuðningi sitjandi ráðherra hverju sinni.

Meðal tækifæra sem komu fram í greiningu hópsins eru að margir koma í handleiðslu og starfsþjálfun á heilsugæslu og þannig hægt að þjálfa nýtt starfsfólk í nýjum leiðum. Horfa megi til geðheilsugæslu með aukinni teymisvinnu og aðkomu fleiri fagstétta að þessari þjónustu. Einnig eru tækifæri fólgin í smæð þjóðarinnar sem býr yfir hæfileikaríkum mannauði og mikilvægt er að leita í viskubrunn notenda. Að lokum nefndi hópurinn tækifæri í fjarheilbrigðisþjónustu til að auka aðgengi allra að geðheilbrigðisþjónustu.

Sýn til framtíðar

* Gera heildarúttekt á umfangi og framkvæmd geðheilbrigðisþjónustu á Íslandi. Úttektin er nauðsynleg svo hægt sé að ná utan um málaflokkinn og auka samhæfingu þeirra þriggja stoða sem eru á hendi ríkisins, það er sjúkrahúsa, heilsugæslu og sérfræðiþjónustu. Úttektin taki einnig til búsetu- og félagsþjónustu sveitarfélaga þannig að styrking hennar og samhæfing við þjónustu ríkisins verði auðsóttari.
* Efla heilsugæsluna sem fyrsta viðkomustað og gera þjónustuna þverfaglegri. Innan heilsugæslunnar ættu að starfa félagsráðgjafar, notendafulltrúar, iðjuþjálfar, þroskaþjálfar og fleiri stéttir við hlið lækna, hjúkrunarfræðinga og sálfræðinga.
* Geðheilsuteymi heilsugæslunnar geta verið ákveðin fyrirmynd að þjónustu þar sem sjónarmið notenda hafa aukið vægi.
* Stórauka stuðning og fræðslu fyrir foreldra. Liður í því að huga að áhrifaþáttum geðheilbrigðis er að styðja foreldra í uppalendahlutverki sínu. Auka mæðraeftirlit, foreldrafræðslu og ungbarnaeftirlit með það fyrir augum að fræða foreldra um mikilvægi tengslamyndunar fyrstu 1.000 dagana í tilveru hvers barns. Á leikskóla- og grunnskólaaldri þarf einnig að styðja við foreldra og draga þannig úr árekstrum og erfiðleikum síðar meir í lífi barnsins.
* Hefja niðurgreiðslu sálfræðiþjónustu. Framfylgja samþykkt Alþingis um niðurgreiðslu á sálfræðiþjónustu. Samþykktin er enn óútfærð hvað varðar fjármögnun og brýnt er að skýra framkvæmdina.
* Gera geðrækt hluta af aðalnámskrá grunnskóla. Það er ein besta fjárfesting hvers samfélags að kenna börnum frá unga aldri um verndandi þætti geðheilbrigðis og hvernig hægt er að nýta þá í daglegu lífi. Mikilvægt er að geðrækt verði kennd á menntavísindasviði til að styðja við getu kennara við að miðla þessari fræðslu.
* Fjölga atvinnutækifærum fyrir ungmenni og fólk með geðrænar áskoranir. Tryggja þarf ungmennum virkni eða nám við hæfi. Við 16 ára aldur flyst ábyrgð á nemendum frá sveitarfélögum til ríkisins. Á aldrinum 16 til 18 ára er umtalsvert brottfall úr námi og virkni oft lítil. Á þessum árum er veruleg hætta á að ungmenni detti alveg úr virkni sem hefur slæm áhrif á geðheilsu þeirra. Einnig býr fólk með geðrænar áskoranir, á öllum aldri, gjarnan við lítinn hvata til virkni.
* Byggja nýtt húsnæði geðsviðs Landspítala og endurskoða hugmyndafræði og innihald meðferðar. Húsnæði geðsviðs Landspítala er óhentugt. Starfsemin fer fram á Hringbraut og við Elliðaárvog og er því aðallega dreifð á tvo staði en einnig í aðrar byggingar.
* Hugmyndafræði og innihald meðferðar þarfnast endurskoðunar samhliða endurskoðun á húsakostinum. Fjölmargar nýjungar í meðferð eru í löndunum í kringum okkur og má þar til dæmis nefna lyfjalausar deildir og opna samræðu. Í framtíðinni ætti það að heyra til undantekninga að þurfa að leggjast inn á geðdeild, en sé þess þörf verði þjónustan nútímaleg og framsækin.
* Útiloka nauðung og þvingun við meðferð. Samkvæmt samningi Sameinuðu þjóðanna um réttindi fatlaðs fólks er hvers kyns nauðung og þvingum óheimil. Ísland hefur enn ekki lögfest þennan samning. Ítrekað hefur verið bent á að nauðung og þvingun í meðferð einstaklinga með geðrænar áskoranir standist ekki lög. Þetta hefur OPCAT eftirlit staðfest en því sinna óháðir aðilar og heimsækja þeir staði sem hýsa einstaklinga sem eru sviptir frelsi sínu. Samhliða núverandi endurskoðun lögræðislaga er lagt til að Ísland verði gert að þvingunarlausu landi sem tilraunaverkefni til þriggja ára.
* Koma á fót Geðráði, breiðum samráðsvettvangi um geðheilbrigðismál. Undanfarna áratugi hafa geðheilbrigðismál iðulega verið rædd í ólíkum hópum á ólíkum stöðum en þessir hópar tala mismikið saman og vita jafnvel ekki hver af öðrum. Ábyrgð á samhæfingu og upplýsingamiðlun þvert á alla þessa hópa og stjórnsýslustig getur verið óljós. Geðráði er ætlað að breyta þessu með því að kalla að sama borðinu stjórnvöld, fagfólk, notendur og aðstandendur til þess að fjalla á hlutlægan hátt um málaflokkinn og leggja grunn að stefnumótun og aðgerðum.

Forgangsraðar aðgerðir sem mikilvægt er að mati hópsins að ráðast í á næstu tveimur árum

1. Gera heildarúttekt á umfangi og framkvæmd geðheilbrigðisþjónustu á Íslandi.
2. Efla heilsugæsluna sem fyrsta viðkomustað og gera þjónustuna þverfaglegri.
3. Stórauka stuðning og fræðslu fyrir foreldra.
4. Hefja niðurgreiðslu sálfræðiþjónustu.
5. Gera geðrækt hluta af aðalnámskrá grunnskóla.
6. Fjölga atvinnutækifærum fyrir ungmenni og fólk með geðrænar áskoranir.
7. Byggja nýtt húsnæði geðsviðs Landspítala og endurskoða hugmyndafræði og innihald meðferðar.
8. Útiloka nauðung og þvingun við meðferð.
9. Koma á fót Geðráði, breiðum samráðsvettvangi um geðheilbrigðismál.
10. Koma á fót mælaborði geðheilsu.

# Framtíðarsýn: Hver verður staðan 2030?

Skýr samhljómur er í allri vinnu í tengslum við geðheilbrigðisþingið. Samantekið óska þátttakendur þess að:

* Geðheilbrigðiskerfið verði vel skilgreint með skýrum ferlum sem tryggja skilvirkni og flæði í samvinnu heilbrigðis-, félags-, mennta- og dómsmála og notenda.
* Geðheilbrigðiskerfið hafi farið í gegnum úttekt, þarfagreiningu, kostnaðarmat og verði rétt fjármagnað.
* Notandinn sé ávallt í forgrunni.
* Stofnað verði formlegt Geðráð sem er breiður samráðsvettvangur um geðheilbrigðismál.
* Heilsugæslan um allt land verði efld þverfaglega.
* Geðheilsuteymi barna á öðru stigi heilbrigðisþjónustu hafi tekið til starfa í öllum heilbrigðisumdæmum.
* Tæknin verði áfram nýtt til framfara og jöfnuðar.
* Mönnun verði tryggð í heilbrigðisþjónustu.
* Aukin áhersla verði á geðrækt, forvarnir og lágþröskuldaþjónustu.
* Valdefling og batahvetjandi hugmyndafræði sé höfð að leiðarljósi.
* Húsnæði geðheilbrigðisþjónustu Landspítala verði bætt.

Til að koma þessari framtíðarsýn til framkvæmdar mun þurfa samstillt átak allra hagsmunaaðila. Hver og ein grunnstoðanna sjö mun þurfa sérstakar aðgerðaáætlanir með markmiðum og mælikvörðum.